REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/276-16

19. decembar 2016. godine

B e o g r a d

ZAPISNIK

ŠESTE SEDNICE ODBORA ZA PRIVREDU, REGIONALNI RAZVOJ, TRGOVINU,

TURIZAM I ENERGETIKU,ODRŽANE 30. NOVEMBRA 2016. GODINE

 Sednica je počela u 12 časova i 17 minuta.

 Sednicom je predsedavala Snežana B. Petrović, predsednik Odbora.

 Pored predsednika, sednici su prisustvovali članovi Odbora: Aleksandra Tomić, Jelena Mijatović, Zoran Bojanić, Snežana R. Petrović, Ivan Manojlović, Tomislav Ljubenović, Vladimir Marinković i Gorica Gajić.

 Sednici su prisustvovali zamenici odsutnih članova Odbora: Stanislava Janošević (zamenik člana Odbora Dragomira Karića) i Snežana Paunović (zamenik člana Odbora Novice Tončeva).

 Sednici su prisustvovali zamenici prisutnih članova Odbora Ostoja Mijailović (zamenik Zorana Bojanića) i Nataša Mihailović Vacić (zamenik Vladimira Marinkovića).

 Sednici nisu prisustvovali članovi Odbora: Vojislav Vujić, Branislav Mihajlović, Ivan Kostić, Radmilo Kostić, Dejan Nikolić i Zdravko Stanković, niti njihovi zamenici.

 Sednici su, na poziv predsednika, prisustvovali: Radoje Savićević, sekretar Ministarstva privrede, Dragan Ugričić, Dubravka Drakulić, Biljana Žarković, Katarina Obradović Jovanović i Jelena Aković, pomoćnici ministra privrede, Stevan Nikčević, državni sekretar u Ministarstvu trgovine, turizma i telekomunikacija, Bojana Todorović, Maja Mandrapa Gašić i Renata Pindžo, pomoćnici ministra trgovine, turizma i telekomunikacija, Željko Rakić i Goran Macura, načelnici odeljenja u Ministarstvu trgovine, turizma i telekomunikacija.

 Na predlog predsednika, Odbor je većinom glasova utvrdio sledeći

D n e v n i r e d

 1. Razmatranje Informacije o radu Ministarstva privrede za period jul-septembar 2016. godine (broj 02-2950/16 od 21. novembra 2016. godine);

 2. Razmatranje Izveštaja Ministarstva privrede o stanju postupka privatizacije za jun 2016. godine (broj 02-2673/16 od 31. oktobra 2016. godine);

 3. Razmatranje Izveštaja Ministarstva privrede o stanju postupka privatizacije za jul 2016. godine (broj 02-2673/16 od 31. oktobra 2016. godine);

 4. Razmatranje Izveštaja Ministarstva privrede o stanju postupka privatizacije za avgust 2016. godine (broj 02-2673/16 od 31. oktobra 2016. godine);

 5. Razmatranje Izveštaja Ministarstva privrede o stanju postupka privatizacije za septembar 2016. godine (broj 02-2673/16 od 31. oktobra 2016. godine);

 6. Razmatranje Izveštaja o radu Ministarstva trgovine, turizma i telekomunikacija za period od 1. jula 2016. godine do 30. septembra 2016. godine (broj 02-2709/16 od 2. novembra 2016. godine).

 Pre razmatranja tačaka utvrđenog dnevnog reda, Odbor je većinom glasova usvojio zapisnik Pete sednice Odbora.

Prva, druga, treća, četvrta i peta tačka dnevnog reda - **Razmatranje Informacije o radu Ministarstva privrede za period jul-septembar 2016. godine; Razmatranje Izveštaja Ministarstva privrede o stanju postupka privatizacije za jun 2016. godine; Razmatranje Izveštaja Ministarstva privrede o stanju postupka privatizacije za jul 2016. godine; Razmatranje Izveštaja Ministarstva privrede o stanju postupka privatizacije za avgust 2016. godine; Razmatranje Izveštaja Ministarstva privrede o stanju postupka privatizacije za septembar 2016. godine**

Na predlog predsednika, Odbor je većinom glasova odlučio da objedini raspravu o prvoj, drugoj, trećoj, četvrtoj i petoj tački dnevnog reda.

 Odbor je razmotrio Informaciju o radu Ministarstva privrede za period jul-septembar 2016. godine i podneo Izveštaj Narodnoj skupštini.

 U uvodnim napomenama, predstavnici Ministarstva privrede su istakli da informacija sadrži sve aktivnosti iz delokruga ministarstva, pre svega iz oblasti privatizacije i stečaja, privrednog razvoja, malih i srednjih preduzeća, javnih preduzeća i ulaganja u infrastrukturne projekte. U izveštaju su navedene najznačajnije aktivnosti vezano za objavljene javne pozive koji su trenutno na snazi i aktivnosti koje se tiču preduzeća nad kojima Ministarstvo privrede inicira postupak stečaja, ili je u prethodnom periodu iniciran postupak stečaja i otvoren stečajni postupak. Informacija sadrži podatke o jedanaest najznačajnijih preduzeća u portfelju Ministarstva privrede, kao što je Petrohemijski kompleks, „Lasta“, „RTB Bor“ i ostala preduzeća. U delu izveštaja o preduzetništvu, aktivnosti su bile fokusirane na sprovođenje aktivnosti u okviru Godine preduzetništva i programa koji realizuje Ministarstvo privrede, ali i na koordinaciju sa drugim institucijama koje su uključene u sprovođenje ove inicijative. U oblasti evropskih integracija, aktivnosti se odnose na pripremu pregovaračke pozicije za pregovaračko Poglavlje 20, realizaciju projekata iz IPA Fondova, kao i aktivnosti na korišćenju sredstava iz evropskog programa KOZMA.

 U kontroli, nadzoru i upravnim poslovima u oblasti javnih preduzeća i privrednih registara dominirale su normativne aktivnosti. Doneta je Uredba o merilima za imenovanje direktora javnih preduzeća, izrađena informacija o stepenu usklađenosti planiranih i realizovanih aktivnosti javnih preduzeća. U izveštaju su dati osnovni parametri i pokazatelji o poslovanju javnih preduzeća, koji su dobri. Dat je osvrt na projekte koji se odnose na korporativno upravljanje u javnim preduzećima. Jedan projekat je okončan, drugi je u toku, a treći projekat na kome sarađuju Ministarstvo privrede i Ministarstvo finansija, odnosi se na korporativno finansijsko izveštavanje.

 Projekti lokalne i regionalne poslovne infrastrukture se realizuju kroz pet različitih programa. Jedan od programa je opremanje poslovnih zona. Poslovi lokalne i regionalne infrastrukture realizuju se preko kredita zajedno sa jedinicama lokalne samouprave, a tiču se socijalne, komunalne i ostale infrastrukture. Zaključeno je 35 ugovara ukupne ugovorne vrednosti od oko 772 miliona dinara, a Ministarstvo privrede u tim ugovorima učestvuje sa oko 420 miliona dinara. Sprovedeno je 35 postupaka javnih nabavki. Realizovani su programi podsticaja ravnomernog regionalnog razvoja u 2016. godini kroz finansiranje izrade projektno-tehničke dokumentacije, kroz učešće u sufinansiranju članarina regionalnih razvojnih agencija i standardizovanog seta usluga.

 U aktivnostima Sektora Ministarstva privrede za privredni razvoj dominirala je implementacija Uredbe o uslovima i načinu privlačenja ulaganja i program koji se odnosi na podsticanje direktnih investicija. U saradnji sa Razvojnom agencijom Srbije, u postupku predviđenim Zakonom o ulaganjima, Vladi je predloženo da se za davanje podsticaja da saglasnost za tri nove investicije. Nastavljen je postupak kontrole ranije zaključenih ugovora, prema ranijim propisima. Savet Vlade za ekonomski razvoj je, na predlog Ministarstva privrede, odlučivao o statusu investicionih projekata koji su zaključeni prema prethodnim propisima od kojih su neki raskinuti, a neki su dobili nove ugovorne uslove.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- da li se privodi kraju proces privatizacije jedanaest preduzeća od strateškog interesa za državu;

- da li će se u 2017. godini nastaviti sa aktivnostima u oblasti preduzetništva i u kom obimu;

- kada će biti raspisani konkursi za izbor direktora javnih preduzeća;

- šta podrazumeva podrška preduzetnicima i malim i srednjim preduzećima, gde se treba obratiti, da li je potreban aranžman sa poslovnom bankom i apliciranje za kredit;

- da li je Vlada odredila visinu sredstava za pomoć malim i srednjim preduzećima i preduzetnicima po granama privrede i da li postoji koncept ili strategija koliko novca i gde treba usmeriti;

- koliko lokalnih samouprava ima kancelariju ili službu za lokalni ekonomski razvoj;

- koliko je novca opredeljeno za programe podrške razvoju malih i srednjih preduzeća, a koliko je od toga za žensko preduzetništvo;

- da li će Ministarstvo privrede nastaviti da podržava IT sektor.

 Izneto je mišljenje da je sa novim ministrom na čelu Ministarstva privrede nastavljena politika efikasnih ekonomskih reformi i da je potrebno posebno istaći dobre rezultate rada Razvojne agencije Srbije, koji su takvi zahvaljujući unapređenju zakonodavnog okvira.

 Istaknuta je dobra saradnja i komunikacija, uz visok stepen profesionalizma, jednog velikog teritorijalno organizovanog javnog preduzeća sa resornim ministarstvima, koje je u statusnom smislu u nadležnosti Ministarstva privrede, a u osnovnoj delatnosti je u resoru Ministarstva trgovine, turizma i telekomunikacija. Izneto je da će se saradnja i dijalog nastaviti i razvijati. U Srbiji ima oko 35 javnih preduzeća čiji je osnivač Republika, dok je na nivou lokalnih samouprava 691 javno preduzeće i vrlo je važno da se, sa aspekta primene novog Zakona o javnim preduzećima, sagledaju velika javna preduzeća, šta je njihova osnovna uloga, misija i cilj. Izneto je mišljenje da treba razmišljati o potrebi da se izvrši klasifikacija javnih preduzeća prema veličini i tržišnoj orijentaciji, i prema prirodi javnih preduzeća, od kojih neka moraju da postoje jer su u funkciji države. Potrebno je da se analizira koja su preduzeća teritorijalno organizovana, kakvi su njihovi uslovi, na koji način funkcionišu. Takođe, treba sagledati registar i finansijske pokazatelje lokalnih preduzeća, čime se tačno bave, koliki su im troškovi i rezultati rada, zašto su osnovana, da li se realizuju u punoj funkciji, da li izvršavaju svoje obaveze. Zakonska regulativa mora da se podešava prema navedenim kriterijumima i teško je u tom smislu unificirati i primeniti istu regulativu na sva javna preduzeća. Ministarstvo privrede preko Privredne komore Srbije čini maksimalan napor na tome i evidentan je veliki pomak i konstantna aktivnost na dijalogu, uz podršku drugih organizacija koje su zadužene za lokalni ekonomski razvoj.

 Izneto je da se u Srbiji, u odnosu na protekle godine, problemi u firmama brže rešavaju, poslovna klima je pozitivna i privlači strane investitore koji su potrebni da se zaposli radno sposobno stanovništvo, krediti su povoljni i dostupni, devizni kurs stabilan. Postoji dobra saradnja između Ministarstva privrede, Privredne komore Srbije i RAS-a, tri institucije koje su jako bitne za razvoj privrede. Ministarstvo privrede bi trebalo više da se angažuje na edukaciji vlasnika i zaposlenih u zanatskim radnjama i malim preduzećima u pogledu poznavanja propisa. Iznet je primer čačanske fabrike rezanog alata, kojoj je Ministarstvo privrede pružilo podršku i 600 ljudi je ostalo zaposleno u preduzeću, ali će menadžment morati da povede račna o gubicima.

 Izneto je mišljenje da kancelarije ili službe za lokalni ekonomski razvoj treba da budu prva instanca koja će imati sve informacije o tome ko ima pravo na sredstva, na koji način može da aplicira, šta od dokumenata treba da podnese i savet da li potencijalni preduzetnik ima ili nema šansu da pokrene određeni mali biznis. Postoje tu lavirinti u kojima se neuki teško snalaze, a obavljali bi ili obavljaju neku delatnost, a nemaju vremena da prate propise i potrebane su im informacije odmah. Pojašnjeno je da u Kragujevcu postoji Regionalna agencija, ali da Kragujevac ima 13 opština i izneto mišljenje da jedna regionalna agencija nije dovoljna da pruži jednostavnu i kompletnu informaciju preduzedniku sa cele teritorije Grada Kragujevca. Ministarstvo koje daje subvencije stranim investitorima, treba da stimuliše i domaće preduzetnike.

 U odgovoru na postavljena pitanja je izneto da su za svako od jedanaest strateški važnih preduzeća za privredni sistem Republike Srbije određeni zaposleni u Ministarstvu privrede koji se bave konkretno svakim preduzećem posebno. Za „Galeniku“ je u toku javni poziv za izbor strateškog partnera, za „Petrohemiju“ je u toku podnošenje unapred pripremljenog plana reorganizacije privrednom sudu, a za RTB „Bor“ plan je već podnet. Postupci su različiti za svako od tih preduzeća. U portfelju Ministarstva privrede su i „Industrija kablova Jagodina“ i „Ikarbus“. Ima još svega desetak do petnaest značajnih preduzeća, kao što su „Lasta“ i „Luka Novi Sad“. Vlada je donela inicijativu da se privatizuje i „Jugoslovensko rečno brodarstvo“. Ministarstvo privrede ima kapacitete da se posveti svakom preduzeću na pravi način, u smislu da vodi računa o svakom pojedinačnom preduzeću od oko 25 najvažnijih. Ostala preduzeća koja nisu strateški značajna za privredu Republike Srbije imaju znatno manji broj zaposlenih. U narednom periodu će biti privatizovana na način koji dozvoljava Zakon o privatizaciji, kroz objavu javnog poziva i prodaju kupcima ili kroz iniciranje postupaka stečaja, ukoliko preduzeće po trenutnim perfomansama ne može da opstane na tržištu, a postoje kupci koji su spremni da kupe imovinu iz stečaja, da je stave u funkciju i da na taj način zaposle radnike. Ukupan broj preduzeća u portfelju Ministarstva privrede je između 170 i 175 preduzeća, broj se stalno menja, jer dolazi do raskida privatizacionih ugovora za neka preduzeća koja su ranije prodata i ta preduzeća ponovo ulaze u privatizacioni portfelj. Neka preduzeća odlaze u stečaj, a neka se preduzeća, kao što su veterinarske stanice, prenose na lokalnu samoupravu. Za neka preduzeća koja zapošljavaju invalide, obustaviće se postupak privatizacije. Zakon o privatizaciji ne prepoznaje ta preduzeća, pa će biti izmeštena iz portfelja Ministarstva privrede. Može se desiti da u sledećoj informaciji o radu Ministarstva privrede broj preduzeća bude dosta manji, jer će nad tim preduzećima biti obustavljen postupak privatizacije. Kada se reše najkrupniji problemi, Ministarstvo privrede će se posvetiti privatizaciji onih preduzeća za koja Vlada oceni da postoji potreba da se privatizuju, jer u tom smislu Zakon o privatizaciji dozvoljava Vladi da pokrene inicijativu nad svim preduzećima koja posluju javnim kapitalom. Postupak privatizacije se, u tom smislu, neće okončati, ali će biti sveden na prihvatljivu meru postupaka, sa umerenijim i jasnijim konceptom za svako pojedinačno preduzeće. Ministarstvo planira da se aktivnosti na promociji preduzetništva nastave. Godina preduzetništva je inicijativa Vlade Republike Srbije i ona počiva na tri stuba. Jedan stub su programi direktne podrške i za 33 programa ukupno je predviđeno 16 milijardi dinara. To nisu samo sredstva Ministarstva privrede, već i drugih ministarstava koja su učestvovala sa programima u oblasti preduzetništva. Druga dva stuba su unapređenje poslovnog okruženja i razvoj preduzetničkog duha. U pripremi budžeta se vodilo računa da se za sve programe obezbedi kontinuitet. U Srbiji ima 15 regionalnih razvojnih agencija koje su zadužene da daju sve informacije o tome koji su programi za preduzetnike raspoloživi, koji program najviše odgovora datoj potrebi. S obzirom da ima 33 programa, različite su i namene i ciljne grupe. Drugi način da se preduzetnici informišu o mogućnostima je preko sajta Godina preduzetništva, gde se nalaze informacije o svim konkretnim programima i za svaki konkretan program kontakt osoba i broj telefona, tako da se u svakom trenutku može dobiti prava informacija, kako o programu tako i o realizaciji. Transparentnost je važna i informacije o svim korisnicima sredstava se nalaze na tom sajtu. Što se tiče oblasti za koje se obezbeđuje podrška, prioritet su programi namenjeni za različite razvojne faze preduzeća i za različite specifičnosti, manje je sektorskih prioriteta, ali se više potencira proizvodnja u odnosu na usluge. U pripremi su, kroz podršku projekta Svetske banke, novi pristupi, odnosno uvođenje sektorskog pristupa u industrijske politike. Lokalni ekonomski razvoj je u nadležnosti Ministarstva državne uprave i lokalne samouprave. U odgovoru na pitanje da li će Ministarstvo privrede nastaviti da podržava IT sektor, izneto je da je Ministarstvo državne uprave i lokalne samouprave predložilo strategiju razvoja IT, a Ministarstvo trgovine ima određene programe za podršku toj vrsti usluga, ali da će Ministarstvo privrede u nekom formatu podržati i ovaj sektor. Ministarstvo privrede, kada podstiče sektor usluga, to radi na bitno drugačiji način u odnosu na druga ministarstva, jer to radi kroz regionalnu investicionu državnu pomoć. Od projekta iz sektora informacionih tehnologija se zahteva da ima novo ulaganje, odnosno proširenje postojećeg poslovanja. Za regionalnu investicionu pomoć ne postoji pravni osnov da IT sektor bude izuzet. Ministarstvo privrede nastaviće sa podrškom kroz regionalnu investicionu državnu pomoć koja se bitno razlikuje od ostalih vidova podrške, jer zahteva kao preduslov da privredno društvo postoji minimum tri godine, da je pozitivno tri godine, da nije otpuštalo radnike. Što se tiče programa podrške malim i srednjim preduzećima, prilagođeni su podjednako za sve ciljne grupe preduzetništva, s tim što postoje određeni programi koji su dodatno usmereni na određene ciljne grupe. Konkretno, za oblast ženskog preduzetništva, postoji poseban program koji realizuje Razvojna agencija Srbije i to je program finansijske podrške ženskom omladinskom i socijalnom preduzetništvu, za koje je bilo predviđeno 100 plus 10 miliona dinara. S druge strane, Ministarstvo privrede ulaže napor da prati sa rodnog aspekta korišćenje i drugih programa, tako da kada se budu sumirali rezultati, doći će se do potpune informacije koliko je ženskih firmi učestvovalo i u drugim programima.

 U diskusiji su učestvovali Snežana B. Petrović, Aleksandra Tomić, Jelena Mijatović, Gorica Gajić, Nataša Mihailović Vacić, Radoje Savićević, Dragan Ugričić, Dubravka Drakulić, Biljana Žarković, Katarina Obradović Jovanović i Jelena Aković.

 a) Saglasno članu 229. Poslovnika Narodne skupštine, Odbor je većinom glasova odlučio da prihvati Informaciju o radu Ministarstva privrede za period jul-septembar 2016. godine.

 b) Odbor je većinom glasova usvojio Izveštaj Ministarstva privrede o stanju postupka privatizacije za jun 2016. godine;

 v) Odbor je većinom glasova usvojio Izveštaj Ministarstva privrede o stanju postupka privatizacije za jul 2016. godine;

 g) Odbor je većinom glasova usvojio Izveštaj Ministarstva privrede o stanju postupka privatizacije za avgust 2016. godine;

 d) Odbor je većinom glasova usvojio Izveštaj Ministarstva privrede o stanju postupka privatizacije za septembar 2016. godine.

 Šesta tačka dnevnog reda **– Razmatranje Izveštaja o radu Ministarstva trgovine, turizma i telekomunikacija za period od 1. jula 2016. godine do 30. septembra 2016. godine**

Odbor je razmotrio Izveštaj o radu Ministarstva trgovine, turizma i telekomunikacija za period od 1. jula 2016. godine do 30. septembra 2016. godinei podneo Izveštaj Narodnoj skupštini.

 U uvodnim napomenama, predstavnici Ministarstva trovine, turizma i telekomunikacija su istakli da se podneta informacija o radu Ministarstva odnosi na spoljnu i unutrašnju trgovinu i na turizam, imajući u vidu da su telekomunikacije u delokrugu drugog odbora Narodne skupštine. Istakli su da je jedna od najznačajnijih aktivnosti u oblasti međunarodne saradnje održavanje Prvog zasedanja Međuvladine komisije za trgovinsku ekonomsku saradnju sa Kazahstanom, koja je održana 17. i 18. avgusta 2016. godine, u sklopu bilateralnih susreta koji su se održavali u okviru zasedanja ove Komisije. Potpisan je Ugovor o učešću Republike Srbije na Međunarodnoj izložbi EXPO Astana, koja će se održati u Astani, u Kazahstanu, od 10. juna do 10. septembra 2017. godine. Republika Srbija će do kraja ove godine preuzeti ključeve paviljona i u narednoj godini preduzeti odgovarajuće aktivnosti kako bi se adekvatno predstavili, odnosno adekvatno odgovorili na temu ove međunarodne izložbe, a to je – Energija u budućnosti i obnovljivi izvori energije. Pored ovih aktivnosti, održane su prve neformalne konsultacije sa predstavnicima Evroazijske ekonomske unije 29. septembra 2016. godine, gde su razmotrena osnovna pitanja u vezi sa unifikacijom režima slobodne trgovine između Republike Srbije i Evroazijske Ekonomske Unije. Do kraja ove godine, odnosno 15. decembra, održaće se druga runda neformalnih konsultacija, radi pripreme za početak formalnih pregovora u narednoj godini. U pregovorima će se početi od bilateralnih sporazuma o slobodnoj trgovini koje je Srbija potpisala sa Ruskom Federacijom, Republikom Kazahstan i sa Belorusijom. Novoformirana Evroazijska ekonomska unija je počela u svom punom statusu da funkcioniše od 1. januara 2015. godine. Cilj Srbije je proširenje kvalitetne ili povlašćene trgovine koju ima sa zemljama sadašnje Carinske unije na nove zemlje koje su se priključile ovoj inicijativi. Ono što je kvalitativni iskorak, u novom sporazumu Srbija namerava da, u meri u kojoj je to prihvatljivo i za drugu stranu, proširi listu roba na režimu slobodne trgovine za određene agrarne proizvode, kao što su određene vrste sireva, pilećeg mesa, šećera, rakija, likera, ali i za izvoz Fijat automobila proizvedenih u Srbiji po povlašćenim uslovima na to tržište.

 U Sektoru za multilateralnu i regionalnu ekonomsku i trgovinsku saradnju usaglašeni su međuresorski stavovi vezano za pregovaračko Poglavlje 30 - Ekonomski odnosi sa inostranstvom, u procesu pristupanja Srbije EU. Pripremljen je Nacrt pregovaračke pozicije za podgrupu u okviru Poglavlja 30, usaglašen i dostavljen Evropskoj komisiji u septembru 2016. godine. To je u ovoj oblasti najznačajnija aktivnost koja će omogućiti i otvaranje ovog poglavlja kada se Komisija sa tim složi. U okviru Grupe za spoljno-trgovinski sistem i mere zaštite, radile su redovne međuresorske komisije kojim predsedavaju članovi Sektora: međuresorska Komisija za razmatranje zahteva za izdavanje dozvola za uvoz i izvoz sportskog i lovačkog oružja, delova i municije, međuresorska Komisija za preferencijalni izvoz šećera u EU, koji se prati i izveštava prema Evropskoj komisiji, kao i međuresorska Komisija za uvoz cigareta iz EU po preferencijalnom statusu, Komisija za uvoz i izvoz zlata i Komisija za odobravanje kompenzacionih poslova sa inostranstvom. U grupi za saradnju sa CEFTA (Central European Free Trade Agreement)**,** regionalnim partnerima u okviru Sporazuma o slobodnoj trgovini u centralno-istočnoj Evropi, bilo je nekoliko sastanaka u toku leta. U Skoplju je 12. avgusta 2016. godine održan sastanak Rasima Ljajića, potpredsednika Vlade i ministra trgovine, turizma i telekomunikacija sa ministrom poljoprivrede, šumarstva i vodoprivrede Republike Makedonije oko spornih i problematičnih situacija sa Makedonijom koje se pojavljuju svake godine, a to je izbegavanje CEFTA Sporazuma od strane Makedonije i pokušaja da se opstruira izvoz pšenice i brašna u Makedoniju, s tim da te mere svake godine imaju drugačiji oblik. Ove godine su to bile naknade za fitosanitarne sertifikate koje su bile iznad proseka i na taj način predstavljale barijeru za izvoz naših proizvoda. Usaglašeni su koraci za rešavanje ovog problema i nakon tog sastanka su usklađene visine naknade za fitosanitarne sertifikate. Aktivnosti vezane za CEFTA Sporazum su se većinom održavali u Crnoj Gori koja ove godine predsedava CEFTA-om. Održani su sastanci CEFTA kontakt osoba i posebna radionica za rešavanje sporova u okviru CEFTA, na inicijativu Srbije da se mehanizam za rešavanje sporova unapredi, jer postojeći nije dao adekvatne rezultate. Srbija preuzima predsedavanje CEFTA za godinu 2017. godinu. U okviru Grupe za Svetsku trgovinsku organizaciju, održani su bilateralni kontakti sa Ruskom Federacijom i sa Ukrajinom, s obzirom da su to bilateralni partneri sa kojima se moraju okončati pregovori pre članstva u Svetskoj trgovinskoj organizaciji. Ministarstvo je u kontaktu sa ambasadom, a istovremeno su Ukrajini poslate nove ponude za pregovore, kako za robe tako i za usluge, a i sa Ruskom Federacijom se održava razmena informacija kako bi odmah početkom naredne godine održali sledeću pregovaračku rundu, u okviru pregovora o pristupanju Srbije Svetskoj trgovinskoj organizaciji. U kontroli izvoza specifične robe - naoružanja i vojne opreme i robe dvostruke namene, obavljaju se redovni poslovi izdavanja dozvola i prikupljanja mišljenja. U dogovoru sa svim resorima, a i radi usklađivanja sa praksom EU i regiona, pripremljen je Nacrt zakona o izmenama i dopunama Zakona o izvozu i uvozu robe dvostruke namene. Cilj je da se izmenama ovog zakona privreda rastereti dodatnih davanja, kroz eliminaciju izdavanja dozvola za uvoz robe dvostruke namere.

 U oblasti turizma je u ovom periodu sprovedeno niz aktivnosti u saradnji sa Svetskom turističkom organizacijom UN. Srbija je član Izvršnog odbora ove organizacije u svom drugom mandatu, što je u poslednjem kvartalu rezultiralo izborom Srbije za zamenika predsedavajućeg Izvršnog saveta ovog tela UN za 2017. godinu. Bila je dinamična saradnja i aktivnost u okviru regionalnih inicijativa, pre svega Regionalnog saveta za saradnju i Organizacije za ekonomsku saradnju i razvoj - OECD, u okviru projekta Regionalno povezivanje i kreiranje regionalnog turističkog proizvoda. To su kulturno-tematske rute u cilju povezivanja zemalja regiona radi privlačenja značajnijeg broja turista, pre svega, sa udaljenih tržišta Kine, Koreje, Japana, Irana i ostalih zemalja. Realizovane su značajne bilateralne aktivnosti sa Nacionalnom agencijom za turizam Narodne Republike Kine i ambasadama Republike Koreje i Ruske Federacije. Paralelno su počele pripreme za realizaciju Međunarodnog sajma turizma, koji će se održati od 23. do 26. februara 2017. godine u Beogradu. Ukoliko Kinezi i Rusi budu učestvovali na ovoj manifestaciji, to će biti prvi put da učestvuju na sajmu u ovom delu Evrope. Što se tiče bilateralne saradnje, Vlada je zaključkom usvojila memorandum, odnosno Sporazum o saradnji u oblasti turizma između Vlade Republike Srbije i Saveta Republike Albanije koji je spreman za potpisivanje. U ovom periodu aktivno se radilo na realizaciji planova i programa, koji su usvojeni od strane Vlade. To su aktivnosti koje se odnose na realizaciju i praćenje realizacije prethodno odobrenih projekata razvoja turizma. Odobrena su 62 projekta koji se odnose na promocije, edukaciju, treninge za zaposlene u turizmu i dodatnih 51 projekat kada je reč o turističkoj super strukturi. Izvršena je dokumentaciona i terenska kontrola, podneta 103 izveštaja o realizaciji projekata koji su odobreni u prethodnom periodu. Značajan segment rada odnosi se na projekte razvoja turizma i unapređenje turističke infrastrukture na definisanim turističkim destinacijama. U kvartalu su odobrena 22 infrastrukturna projekta i vršena kontrola prethodno odobrenih projekata. Obavljene su aktivnosti koje se odnose na kategorizaciju ugostiteljskih objekata za smeštaj, koja se kategorišu na nivou ministarstva, pa su po tom osnovu izdata 33 rešenja. Rok za prijavljivanje za korišćenje sredstava iz programa dodele vaučera za subvencionisano korišćenje godišnjih odmora za domaće stanovništvo u Republici Srbiji je bio 15. oktobar 2016. godine, iako je početkom septembra potrošena ukupna količina vaučera. Prema strukturi tražnje, od ukupnog broja izdatih vaučera, vaučere je iskoristilo 56% penzionera, 34% zaposlena lica, 9% nezaposlenih, a 1% su ostale kategorije, kao što su poljoprivrednici, ratni-vojni invalidi, lica sa posebnim potrebama. Ova aktivnost će se nastaviti i sledeće godine. Republika Srbija je zabeležila povećanje broja stranih turista za 12% i broja domaćih turista za 13%. Rast broja domaćih turista podudara se sa izdavanjem vaučera, jer je sedam godina padao promet i prihodi u turizmu kada je reč o domaćim turistima. Devizni priliv od rasta broja stranih turista za 9 meseci je porastao za 11 %. Ministarstvo je u ovom periodu završilo izradu Strategije razvoja trgovine Republike Srbije do 2020. godine, koju je Vlada usvojila. Strategija je osnov za vođenje politike u sktoru tržišta i trgovine. Osnovni stubovi razvoja trgovine su podrška malim i srednjim preduzećima, podsticanje elektronske trgovine, izgradnja informacionih sistema trgovine, formiranje nacionalnog saveta za razvoj trgovine i podsticanje konkurencije. Vlada je usvojila i Program razvoja sektora usluga i utvrdila Predlog zakona o uslugama. Zakon o uslugama je horizontalni zakon, koji treba da transponuje Direktivu o uslugama i kasnije omogući da usluge koje su regulisane brojnim sektorskim propisima budu usklađene sa EU. Krajem jula 2016. godine, Vlada je na predlog Ministarstva usvojila Uredbu o obaveznoj proizvodnji i prometu hleba tip 500, popularniog hleba „Sava“, radi zaštite tržišta, posebno nižih socijalnih kategorija stanovništva. Formirana je Radna grupa za analizu propisa iz delokruga rada Ministarstva koji se tiču tržišta i trgovine. Uspešno je završen projekat razvoja elektronskog poslovanja u Republici Srbiji i urađen Vodič za online trgovce, kao i vodič sa svim informacijama za mala i srednja preduzeća, koji se nalazi na veb sajtu Ministarstva. Završava se akcija „Najbolje iz Srbije 2016“, žiri je doneo odluku o najuspešnijim robnim i korporativnim brendovima na domaćem tržištu, nagrade će biti dodeljene na završnoj konferenciji u januaru 2017. godine. Što se tiče usluga, odnosno prometa nepokretnosti, i dalje se sprovode stručni ispiti. Od 473 kandidata koliko je izašlo na ispit, 330 kandidata je položilo ispit i steklo licencu za rad. Vodi se Registar posrednika, a broj posrednika u Registru je povećan za 39 subjekata. Što se tiče cena, donete su odluke o najvišim cenama lekova. Analizirani su godišnji programi poslovanja javnih preduzeća, čiji je osnivač Republika ili jedinica lokalne samouprave i drugih oblika preduzeća, čija je delatnost od opšteg interesa, u delu politike cena. Pripremljene su informacije o ostvarenom rastu potrošačkih cena u mesečnoj dinamici, objavljene na sajtu Ministarstva, kao i mesečni izveštaji o kretanju kupovne moći. Što se tiče potrošača, podneto je šest zahteva za pokretanje postupka zaštite kolektivnog interesa potrošača, od kojih je utvrđeno da je jedan zahtev neosnovan, tri postupka su pokrenuta po službenoj dužnosti i jedan postupak je prekinut, jer je trgovac korektnom izjavom promenio poslovnu politiku. Kontinuirano se sprovodi Akcioni plan za realizaciju Strategije zaštite potrošača, a operativno radi Nacionalni registar potrošačkih prijava. Od aktivnosti koje su specifične u delu tržišne inspekcije, posebno je istaknuta potpuna primena Zakona o inspekcijskom nadzoru, koji tržišna inspekcija primenjuje u odnosu na kontrolu neregistrovanih subjekata. Za tri meseca tržišna inspekcija je izvršila oko 946 inspekcijskih nadzora, koji su bili inicirani prijavama ili indicijama da neko neregistrovano obavlja delatnost. U tim kontrolama u 250 slučaja zatečena su lica ili privredni subjekti da neregistrovano obavljaju delatnost. Preduzete su određene mere, u skladu sa Zakonom o inspekcijskom nadzoru. Tržišna inspekcija je prva primenila institut službene savetodavne posete iz novog Zakona o inspekcijskom nadzoru posetom većim trgovcima, koji imaju veći broj potrošača. Izvršene su posete po pitanju propisane evidencije, konstatovane su nepravilnosti koje su otklonjene u određenim rokovima, bez posledica po privredne subjekte. Savetodavne posete su sada i u drugim oblastima postale praksa. Tržišna inspekcija je intenzivno radila i po pitanju kontrola energetskih subjekata, tj. utvrđivanja prisutnosti markera u gorivu i uzrokovanja kvaliteta goriva. Izvršeno je oko 519 inspekcijskih nadzora, uzeto 1719 uzoraka za markiranje goriva i 1116 uzoraka za monitoring, odnosno za utvrđivanje kvaliteta. U slučaju neposedovanja markera, oko osam uzoraka nije ispunjavalo procenat markera koji Zakon propisuje i oko 36 uzoraka nije odgovaralo kvalitetu prema tehničkim zahtevima. Vršene su kontrole koje se tiču suzbijanja nelegalnog prometa duvana i duvanskih proizvoda i ostale kontrole koje se odnose na tehničku usaglašenost proizvoda.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- da li je predviđeno dovoljno sredstava za učešće na međunarodnoj izložbi u Kazahstanu;

- da li je u aktivnosti vezane za temu „Energija u budućnosti i obnovljivi izvori energije“ u Kazahstanu uključeno i Ministarstvo rudarstva i energetike;

- koliko i kako Srbija ispunjava kvote za izvoz šećera, mesa i drugih proizvoda odobrene za izvoz u EU;

- zašto se vode pregovori sa Rusijom i Ukrajinom u okviru pregovora za članstvo Srbije u Svetskoj trgovinskoj organizaciji;

- da li će Ministarstvo trgovine, turizma i telekomunikacija u 2017. godini nastaviti sa finansiranjem projekata koji se odnose na portale i informatičku bezbednost i kojom dinamikom;

- na koji način se odvija saradnja Sektora za turizam Ministarstva trgovine, turizma i telekomunikacija sa lokalnim samoupravama koje imaju turistički potencijal i gde se gubi komunikacija.

 Primećeno je da je Ministarstvo trgovine, turizma i telekomunikacija u tromesečnom izveštaju informisalo o saradnji i plasmanu naše robe na istok, u zemlje Evroazijske unije, kao što su Rusija, Kazahstan i Belorusija. Izneto je mišljenje da Srbija sa EU usaglašava propise i priprema pregovaračka poglavlja, a realno trguje i plasira robe na tržištu Evroazijske unije, za koje ima robu i pored jake konkurencije. Potrebno je da se sporazumima o slobodnoj trgovini sa istočnim i evroazijskim zemljama poveća konkurentnost i skrati put do njihovih potrošača. Izneto je mišljenje da je turizam veliki srpski potencijal i primećeno da i u oblasti turizma Ministarstvo nastoji da uspostavi veze sa velikim tržištima istoka Kinom, Korejom i Rusijom. U vezi sudskih sporova protiv odluka Komisije za zaštitu konkurencije u prethodnom periodu, izražena je nada da će Komisija za zaštitu konkurencije raditi bolje i da će narodni poslanici biti informisani o stanju na tržištu Srbije, o zaštiti konkurencije, zbog domaćih trgovaca i trgovinskih lanaca. Izneto je i mišljenje da nema dovoljno razumevanja i dobre komunikacije sa opštinama koje imaju turistički potencijal, ali koje nemaju odgovarajuću infrastrukturu (opštine Svilajnac, Despotovac, Resava sa manastirima i planinom Beljanicom), kao što imaju tradicionalno jaki turistički centri i te opštine ostaju bez podrške.

 Izneto je mišljenje da je od izuzetnog značaja sve što je Ministarstvo radilo iz oblasti međunarodne saradnje. Kada je u pitanju turizam, Srbija je spremna da zajedno sa zemljama u regionu izađe na treća tržišta, ali je i unutrašnja politika dala dobre rezultate kada je reč o vaučerima. Banjski turizam će se unaprediti kada se, u saradnji sa drugim ministarstvima, reše pitanja privatizacije i privuku novi investitori. Dobro je da postoji sektor koji je u stalnom porastu, da je Ministarstvo to prepoznalo i da daje punu podršku lokalnim samoupravama kroz projektno finansiranje i kroz konkurse. Kada je u pitanju Komisija za zaštitu konkurencije, Odbor je izabrao jednog člana Saveta Komisije na osnovu javnog konkursa, jer je prethodnom članu Saveta mandat prestao ispunjavanjem uslova za starosnu penziju. U procesu evropskih integracija, ukazuje se potreba za određenim izmenama i dopunama Zakona o zaštiti konkurencije, u pogledu objedinjavanja poslova Komisije za kontrolu državne pomoći i Komisije za zaštitu konkurencije. Na prezentaciji bele knjige stranih investitora, koji su dali najvišu ocenu rezultata rada u sektoru građevinskog zemljišta, pozitivno je ocenjena zaštita konkurencije. Komisija je pohvaljena za napredak u oblasti ostvarenih rezultata i otvorenosti institucije. Predsednik Vlade je najavio da će se pri Vladi formirati savet za zaštitu konkurencije, a Ministarstvo trgovine, turizma i telekomunikacija će igrati ključnu ulogu u formiranju ovog saveta. Uloga saveta će biti da deluje preventivno. Komisija za zaštitu konkurencije je pokrenula inicijativu da se izradi analiza maloprodajnog tržišta kako bi se precizno sagledalo da li neki veliki distributivni lanci imaju monopolski položaj u prometu određenih proizvoda. Po zakonskim rešenjima sve je formalno pravno ispravno, ali u praksi potrošači imaju utisak da nemaju mnogo izbora kada odlučuju gde mogu neki proizvod da kupe jeftinije. Izneto je mišljenje da su zakoni dobri u tom delu, ali da se proizvođači, odnosno trgovinski lanci dovijaju, formiraju kćerke firme ili dobavljačke firme koje zatvaraju tržište prema potrošačima. Savet za konkurenciju u okviru Vlade zajedno sa Komisijom za zaštitu konkurencije koja je u nadležnosti Narodne skupštine, određenim mehanizmima će uticati na otvaranje tržišta u punom kapacitetu. U sledećoj godini Ministarstvo treba da pripremi odgovarajuće zakonske predloge u ovoj oblasti. Sektor telekomunikacija je evoluirao zbog razvoja IT tehnologija i uključivanjem nevladinog sektora kroz određene projekte u oblasti osnovnog obrazovanja, zdravstva i rada i socijalnih pitanja. Ocenjeno je da je Ministarstvo zaduženo za telekomunikacije postalo stožer promocije ove teme u društvu i izneta je podrška ovim aktivnostima.

 U odgovoru na postavljena pitanja, izneta mišljenja i sugestije, predstavnici Ministarstva trgovine, turizma i telekomunikacija su istakli da je, kada je reč o bilateralnoj saradnji sa Kazahstanom, reč o dva događaja. Jedan događaj je sastanak Mešovitog međuvladinog komiteta koji je održan sa Kazahstanom, a drugo su pripreme i potpisivanje ugovora za učešće Srbije na međunarodnoj izložbi Ekspo Astana 2017. Tema te izložbe je Energija za budućnost i obnovljivi izvori energije, ali je to kao i svaka Ekspo manifestacija prilika da se zemlja prezentuje u ukupnim njenim kapacitetima na međunarodnoj izložbi. Učešće na globalnoj manifestaciji su prijavile i ugovore potpisale brojne zemlje širom sveta. Kada je u pitanju budžet, ministar trgovine, turizma i telekomunikacija smatra da, u uslovima kada Vlada intenzivno radi i ostvaruje rezultate u budžetskoj konsolidaciji i vodi računa o svakom dinaru koji se troši iz budžeta, Ministarstvo mora značajno da redukuje budžet Ministarstva. U tom smislu se nastojalo da se kotizacija za učešće na sajmu i zakup štanda dobiju besplatno. Kada je u pitanju saradnja sa Evroazisom, pojašnjeno je da je ta saradnja rezultat inicijative Evroazisa koji sve sporazume o slobodnoj trgovini, ulaskom novih članica u političko ekonomsku asocijaciju, proširuje i revidira, kako bi oni bili primenjivi i na ostale članice. Postojeći bilateralni sporazumi o spoljnoj trgovini koje Srbija ima sa zemljama koje su bile članice Carinske unije su osnov sporazuma o slobodnoj trgovini, kojim se proširuje lista tarifnih proizvoda na određene nove robe, u konsultaciji sa Privrednom komorom, Ministarstvom privrede i realnim sektorom Srbije. Kada su u pitanju kvote za izvoz robe na tržište EU, izneto je da ne postoje nikakve kvote kada je u pitanju izvoz mesa koje je moguće izvoziti u EU, osim za kategoriju bejbi bif, gde postoje određene kvote, ali koje mi ne koristimo u potpunosti. Kod svih kvota, kako izvoznih, tako i uvoznih, radi se o tome da li strana koja ima privilegiju i mogućnost da nešto izveze ima proizvodne i ostale kapacitete da to ponudi i da li će po privilegovanim uslovima moći da budu cenovno konkurentna na tom tržištu. Na žalost, iz godine u godinu se konstatuje da u kategoriji bejbi bif, Srbija nema proizvodne kapacitete, iako ima dobro ispregovaran spoljno-trgovinski okvir. Kvote za izvoz šećera se u celini iskoriste svake godine. Od ukupne spoljno-trgovinske razmene Srbije, oko 64% je sa zemljama EU. Međutim, u saradnji sa zemljama EU i sa zemljama Carinske unije, sada Evroazisa, i Turskom sa kojom takođe imamo sporazum o slobodnoj trgovini, radi se o proizvodnim kapacitetima i konkurentnosti naših proizvoda na tim tržištima. Uslovi su stabilni, ali naši izvozni rezultati nisu u toj meri održivi i razmena opada po godinama i po tržištu, ali to nije rezultat promene politike u saradnji sa tom zemljom. Ministarstvo trgovine, turizma i telekomunikacije kao resorno, počinje pripremu turističkih proizvoda da bi, kada dođe do relaksacije viznog režima sa Kinom, mogli da imamo adekvatnu ponudu za to tržište, koje je „kalorično“ tržište, sa velikim potencijalom. Ministarstvo je završilo rad na Strategiji razvoja turizma Republike Srbije za period od 2016. do 2025. godine, koja je podeljena na dva perioda od po pet godina, gde su definisana i ključna tržišta i ključni turistički proizvodi, model rasta ovog sektora i očekivani rezultati. Sledeće godine će prvi put biti urađen strateški marketinški plan, odnosno strategija marketinškog nastupa Republike Srbije kada je reč o turizmu. Među ključnim tržištima je tržište EU i tržište regiona. U ovom trenutku su najvažnija emitivna tržišta Nemačka, Bugarska, Rumunija, Grčka i Slovenija, kao i Crna Gora, Bosna i Hercegovina i Makedonija, ali i Turska, čiji broj turista sve više raste. Opšti trend svih evropskih zemalja, između ostalog i u okviru Inicijative Kina plus 16, ali i u okviru EU, je da je sledeća godina proglašena godinom turizma između Evrope i Kine. Cela Evropa je brend i brendira se kao jedinstvena destinacija. Kada je u pitanju IT sektor i telekomunikacije, formiranje kol-centara i portala koji bi povećali IT bezbednost i bezbednost u elektronskom saobraćaju u toku su aktivnosti na tom planu i postoje konkretni planovi za iduću godinu.To je jedna od retkih privrednih grana koja poslednjih pet godina beleži kontinuirani rast u konsolidovanom iznosu od oko tridesetak procenata godišnje, tako da je dugoročni zadatak Ministarstva da pruža podršku usklađivanjem zakonske regulative u pravcu daljeg jačanja i unapređenja ovog sektora, koji je po nekim pokazateljima i u pojedinim godinama bio drugi izvozni sektor Srbije. Proces donošenja Strategije razvoja turizma za period 2016-2025. godine je trajao gotovo dve godine. Uključeni su svi „stejk holderi“, odnosno sve zainteresovane strane, uključujući i lokalni i regionalni nivo, u smislu regionalnih i pokrajinskih turističkih organizacija, akademska javnost koja se bavi izučavanjem turizma, profesionalna i strukovna udruženja. Obavljena je široka javna rasprava i strategija je razmotrena na Nacionalnom savetu koji je formirala Vlada Republike Srbije. Sektor turizma je proteklih desetak godina imao vrlo intenzivnu saradnju sa lokalnim samoupravama. Sve je veći broj lokalnih samouprava koje su prepoznale mogućnost razvoja upravo u turizmu, jer Srbija nije bila turistički orijentisana zemlja. Lokalne samouprave su informisane o projektima i programima razvoja koji su isključivo namenjenim lokalnim samoupravama, koji će biti nastavljeni u sledećoj godini. Potrebno je da se lokalne samouprave mobilišu kroz međuopštinsku saradnju. Koncept turizma u Evropi i u svim evropskim razvijenim turističkim destinacijama i u svetu se ne zasniva na lokalnoj samoupravi ili na opštini, on se zasniva na destinaciji. U Strategiji razvoja turizma je definisano 18 destinacija, i koncept lokalnih turističkih organizacija koje sada postoje mora da se modernizuje i prevaziđe.

 Istaknuto je da je dobro što naša ekonomska orijentacija kada je u pitanju i trgovina, izvoz i uvoz, nije samo EU i da je dobro što se čine napori da se otvore nova tržišta kao što je azijsko tržište, saradnja sa Kazahstanom, Korejom i privlačenje potencijalnih investitora iz tog regiona i otvaranje prostora našim izvoznicima za izvoz roba i usluga. Proces digitalizacije je veoma uspešno završen, a turizam ima veliki potencijal, ako se ima u vidu da će 2016. godina biti završena sa više od milijardu evra prihoda od turizma. Izneto je da Ministarstvo trgovine, turizma i telekomunikacija u Narodnoj skupštini ima dobrog partnera i sagovornika koji je spreman da pruži političku podršku svim nabrojanim aktivnostima.

 U diskusiji su učestvovali Snežana B. Petrović, Aleksandra Tomić, Vladimir Marinković, Gorica Gajić, Stevan Nikčević, Bojana Todorović, Maja Mandrapa Gašić, Renata Pindžo, Željko Rakić i Goran Macura.

 Saglasno članu 229. Poslovnika Narodne skupštine, Odbor je većinom glasova odlučio da prihvati Izveštaj o radu Ministarstva trgovine, turizma i telekomunikacija za period od 1. jula 2016. godine do 30. septembra 2016. godine.

 Sednica je zaključena u 14 časova i 46 minuta.

 Sastavni deo ovog zapisnika čini tonski snimak sednice Odbora.

 SEKRETAR PREDSEDNIK

Dušan Lazić Snežana B. Petrović